記張定叟煮笋經
作者：楊萬里
朝代：宋

paragraphs: 江西貓笋未出尖，雪中土膏養新甜。
先生別得煮簀法，丁寧勿用醯與鹽。
巖下清泉須旋汲，熬出霜根生蜜汁。
寒芽嚼作冰片聲，餘瀝仍和月光吸。
菘羔楮雞浪得名，不如來參玉板僧。
醉裏何須酒解酲，此羹一椀爽然醒。
大都煮菜皆如此，淡處當知有真味。
先生此法未要傳，爲公作經藏名山。